‘Quadzilla’ los atletiek vir sewesrugby | Netwerk24
Deur Wim Pretorius 23 Mei 2019 08:57
Trae Williams van Australië in aksie by die 2018 Statebondspele in die Goudkus. (Foto: Getty Images)
Nóg ’n spoedvraat het besluit dat hy sy spykerskoene vir rugbystewels gaan verruil.
Die Australiese blits Trae Williams het vroeër vandeesmaand nog sy slag in die 4x100 m by die Wêreld-aflosbyeenkoms in Japan gewys, maar het besluit om sy Olimpiese droom eerder vir Australië op die rugbyveld na te jaag.
Williams, wat in atletiekkringe as “Quadzilla” bekend staan vanweë sy fris bobene, het ’n persoonlike beste tyd van 10.10 in die 100. Hy is die Australiese kampioen in dié nommer en spog met die vierde vinnigste tyd in dié nommer deur ’n Aussie.
Dié 22-jarige Australiër het op Instagram aangekondig dat hy vir eers gaan wegstap van die tartanbaan en die rugbyveld sal betree.
“Dit was ’n absolute eer om my land so baie keer in atletiek te kon verteenwoordig, maar daardie tyd kom nou tot ’n einde. Dankie aan almal en laat fase 2 begin,” het sy plasing gelui.
Hy het as skoolseun ook rugby en rugbyliga in Brisbane gespeel, maar sy skuif sal atletiekliefhebbers in dié land minder opgewonde maak.
Williams het ’n goeie kans gehad om saam met sy landgenote Rohan Browning en Jack Hale vir vanjaar se Wêreld-atletiekbyeenkoms in Katar en volgende jaar se Olimpiese Spele in Tokio te kwalifiseer.
Trae was goed vir ons in die groen en goud en was ’n bate vir Australiese spanne die afgelope vyf jaar.
“Trae was goed vir ons in die groen en goud en was ’n bate vir Australiese spanne die afgelope vyf jaar,” het Atletiek Australië in ’n verklaring gesê.
Williams kan met sy toetrede tot sewes straks die mantel as rugby se vinnigste speler oorneem.
Die man wat dié nie-amptelike titel tans dra, is die Jamaikaan Warren Weir.
Dié Olimpiese bronsmedaljewenner in die 200 by die Spele in 2012 het in 2018 besluit om sewesrugby vir sy nasionale span te speel. Hy spog met ’n beste tyd van 10.03 in die 100 en was deel van die Jamaikaanse sewesspan wat brons gewen het by die Sentraal-Amerikaanse en Karibiese Spele in 2018.
Carlin Isles van die VSA wys hakskene tydens Wêreldrugby se sewesreeks. (Foto: Getty Images)
Amerika se sewes-blits Carlin Isles was voor hom straks die vinnigste man op ’n rugbyveld.
Dié voormalige atleet en Amerikaanse voetbalspeler spog met ’n beste tyd van 10.13 in die 100.
Hy het rugby begin speel nadat hy in 2012 oor die hoof gesien is om as ’n naelloper vir die Amerikaners by die Olimpiese Spele in Londen te verteenwoordig.
Gerhard van den Heever van die Sunwolves hardloop onder een van die Chiefs se verdedigers uit vir die Sunwolves in Superrugby. (Foto: Getty Images)
Die Suid-Afrikaner Gerhard van den Heever, ’n veelsydige agterspeler van die Sunwolves, was op skool ook ’n knap atleet.
Hy het voorheen die nasionale o.18-rekord in die 110-hekkies (op ’n hoogte van 99,0 cm) gehou in 13.87 sekondes, voordat hy hom voltyds op rugby begin toespits het.
Wyle Jaco Reinach, wat Springbok-kleure in atletiek sowel as rugby verwerf het, het in 1983 in Bloemfontein die SA rekord in die 400 met ’n tyd van 45.01 sekondes oortref. Hy het in 1986 in al vier die Bokke se toetse teen die Nieu-Seelandse Kavaliers gespeel.
Reinach se rekord is eers 15 jaar later deur Arnaud Malherbe verbeter.
* Bykomende bronne: AAP, theguardian.com
Meer oor: Sewesrugby | Atletiek | Rugby
Saskok moet sewesrugby help
Gaan leer jul rugby by sewes